**„Все пак Земята се върти”**

„И все пак тя се върти! Не се чувствам длъжен да вярвам, че Господ, който ни е надарил с чувства и разум, е възнамерявал да забравим за тях.”

Тази мисъл на Галилео Галилей ме кара да се замисля. Премисляйки думите му, умът ми ме принуждава да се поставя на негово място. Да съм жена, живееща в италиански град през XVII век, с всички норми и закони, поставени от католическата църква, които забраняват свободата, свободата на мисълта. И в този свят да изречеш тези думи… Да, това наистина е вяра! Вярата, че можеш да промениш общочовешкия мироглед със силата на разума.

„И все пак тя се върти!” – тези думи променят възприятието ни за света. Възприятие, което доскоро се приемало за основа на нашите знания, а в един миг се разпада. Галилей ни променя, кара ни да са замислим и точно това ни подтиква да отдадем необходимата почит пред този италиански физик, астроном, астролог и философ. При първия отзвук на тези думи инквизицията потрепва. Все пак, ако това е истина, то тя противоречи на църквата.

Но това така ли е?

Не, разбира се! Както казва Галилей „не се чувствам длъжен да вярвам, че Господ, който ни е надарил с чувства и разум, е възнамерявал да забравим за тях”. Бог ни дарява с ум, чрез който да преоткрием себе си и света си, за да можем да открием истинското му величие и мощ, чрез който днес все още сме тук и вярваме в Него. Откривайки, че Земята, нашият дом, се върти, ние не се отдалечаваме от Бог, а точно обратното, доближаваме се до Него.

Земята се върти. Защо тази мисъл е плашила талкова силно тогавашния човек? Замислих се и осъзнах, че човекът винаги се поставя в центъра на света. Той и неговият дом трябва да определят ролята на всичко, което ги заобикаля, а тази стряскаща мисъл ги изважда от така комфортната среда. Макар и плашеща, тя е истина и благодарение на нея изграждаме съвременната представа за нашия дом.

По един дълъг път на отричане и приемане днес ние признаваме Галилей за основоположник на настоящата представа за света. Благодарение на неговата вяра днес ние сме тук. Тук, на този етап от развитието си, в който отдаваме почит към хората, без които науката нямаше да бъде това, което е днес! А именно едно платно, на което свободно можеш да твориш, да доказваш и да отстояваш мнението и откритията си за този толкова тайнствен свят.

Свят, за който знаем толкова много и всъщност толкова малко…

Свят, в който с нетърпение чакам следващата Велика мисъл, откритие, което отново да преобърне всяка представа за него.

Свят, в който ние ще сме инквизицията, а някоя велика личност ще изрече следващата плашеща мисъл!

Свят, в който ще осъзнаем, че ние сме просто прашинки в необятния Космос!

*Автор:* **Христина Георгиева Анастасова**

*Клас:* XIА, учебна 2014/2015 година

*Училище:* Гимназия „П. К. Яворов”- гр. Петрич,

*Учител по физика и астрономия:* Георги Малчев